YHTEINEN TOIMINTA,

15 päivältä lokakuuta 1996,

jonka neuvosto on hyväksynyt Eurooopan unionista tehdyn sopimuksen K.3 artiklan perusteella hakemiston laatimisesta ja ylläpitämisestä terrorisminvastaisen toiminnan erityisvalmiuksista ja -taidoista sekä erityisasiantuntemuksesta Euroopan unionin jäsenvaltioiden terrorisminvastaisen yhteistyön helpottamiseksi (96/610/YOS)

EUROOPAN UNIONIN NEUVOSTO, joka

ottaa huoimioon Euroopan unionista tehdyn sopimuksen ja erityisesti sen K.3 artiklan 2 kohdan b alakohdan,

ottaa huomioon Yhdistyneen kuningaskunnan tekemän aloitteen, ja

muistuttaa mieliin, että sopimuksen K.1 artiklan 9 kohdan mukaan poliisiasiain yhteistyötä terrorismin ehkäisemiseksi ja torjumiseksi pidetään jäsenvaltioiden yhteistä etua koskevana asiana,

sekä katsoo, että

Eurooppa-neuvosto on 15 ja 16 päivänä joulukuuta 1995 hyväksymässään julistuksessa terrorismista katsonut, että terroristitoiminnan tehokkaaksi ehkäisemiseksi ja torjumiseksi on jäsenvaltioiden toiminnan huolellinen yhteensovittaminen tarpeen,

vaikka terrorismin torjumisesta vastaavien jäsenvaltioiden yksikköjen välinen yhteistyö on jo laajaa ja tehokasta, niiden olisi edelleen ponnisteltava sen kehittämiseksi,

kansalliset terrorismintorjuntayksiköt ovat, kyetäkseen vastaamaan jäsenvaltioihin kohdistuviin erilaisiin terroristiuhkiin, kehittäneet erityisvalmiuksia ja -taitoja sekä erityisasiantuntemusta, joka olisi pääsääntöisesti saatettava kaikkien jäsenvaltioiden asianomaisten yksiköiden pyynnöstä niiden saataville jos ja silloin kun ne tarvitsevat niitä,

nämä erityisvalmiuksien ja -taitojen sekä erityisasiantuntemuksen alat ja kattavan hakemiston luominen ja sen ylläpito saattaisivat nämä laajemmin ja helpommin jäsenvaltioiden laitosten saataville, mikä vahvistaisi jäsenvaltioiden mahdollisuuksia torjua terrorismia, ja

tässä yhteisessä toiminnassa tarkoitetulla hakemistolla ei ole tarkoitus korvata eikä muuttaa olemassa olevia terrorisminvastaisia kahden- tai monenvälisiä yhteistyöjärjestelyjä, eikä sillä ole myöskään tarkoitus välittää tietoja suoritettavista toimista, eikä sen vuoksi ole tarpeellista perustaa neuvostoon uusia rakenteita,

ON HYVÄKSYNYT SEURAAVAN YHTEISEN TOIMINNAN:

1 artikla

1. Neuvosto nimeää Yhdistyneen kuningaskunnan vuoden kestävän käynnistysvaiheen aikana vastaamaan terrorisminvastaisen toiminnan erityisvalmiuksia ja -taitoja sekä erityisasiantuntemusta koskevan hakemiston, jäljempänä `hakemisto`, kokoamisesta, ylläpitämisestä ja jakelusta. Tämän jälkeen puheenjohtajana oleva jäsenvaltio huolehtii tästä tehtävästä.

2. Tehtävään määrätty jäsenvaltio antaa hakemiston kokoamisen, ylläpitämisen ja jakelun erityisen yksikön tehtäväksi, jäljempänä `hakemiston hoitaja`.

2 artikla

1. Jäsenvaltiot toimittavat hakemistoon sisällytettävän niitä koskevan aineiston hakemiston hoitajalle.

2. Hakemiston hoitaja kokoaa hakemiston jäsenvaltioiden toimittaman aineiston pohjalta.

3. Toimittaessaan hakemistoon tulevaa aineistoaan jäsenvaltioiden on otetttava täysimääräisesti huomioon kussakin jäsenvaltiossa vahvistetut määräykset salassapidosta ja turvallisuuden varmistamisesta.

4. Hakemiston hoitajan tehtävänä on tämän jälkeen jäsenvaltioiden myöhemmin toimittaman aineiston pohjalta tehdä huolellisesti hakemistoon tulevat muutokset ja lisäykset sekä kiinnittää jäsenvaltioiden huomiota näihin muutoksiin ja lisäyksiin.

5. Hakemiston hoitajan tehtävänä on pitää tilastoa hakemiston käytöstä ja antaa neuvostolle puolen vuoden välein kertomus ohjelman tehokkuudesta.

3 artikla

1. Jokainen jäsenvaltio toimittaa hakemistoa varten tiedot kehittämistään terrorisminvastaisen toiminnan erityisvalmiuksista tai -taidoista taikka erityisasiantuntemuksesta, joiden tai jonka saattamista kaikkien jäsenvaltioiden käyttöön se pitää tarpeellisena.

2. Jäsenvaltioiden toimittaman aineiston, joka voitaisiin sopivasti toimittaa neuvostossa sovittavia lomakkeita käyttäen, on sisällettävä ainakin riitävä kuvaus kustakin yksittäisestä valmiudesta, taidosta tai asiantuntemuksesta sen mahdollistamiseksi, että jäsenvaltioiden asianomaiset laitokset voivat tehdä perustellun arvion sen todennäköisestä merkityksestä niiden terrorismin vastaisessa toiminnassa. Aineistossa on lisäksi ilmoitettava täsmällisesti keinot suorien ja nopeiden yhteyksien saamiseksi joko siihen yksikköön, joka tarjoaa kyseisiä valmiuksia, taitoja tai asiantuntemusta, tai asianomaisen jäsenvaltion yhteydenpidosta keskitetysti vastaavaan tahoon.

3. Jäsenvaltioiden tehtävänä on tarvittaessa saattaa nämä yhteystiedot ajan tasalle.

4. Jäsenvaltiot voivat milloin hyvänsä toimittaa lisäaineistoa hakemistoon tai pyytää aineistoa poistettavaksi.

5. Hakemistossa ei säilytetä muita henkilötietoja kuin tämän ohjelman toteuttamisessa tarvittavat nimet ja yhteydenpidosta vastaavien tahojen yhteystiedot.

4 artikla

1. Jokaisella jäsenvaltiolla on yksi kappale hakemistoa. Jäsenvaltion asianomaisen laitoksen, joka haluaa käyttää hyväkseen hakemistossa mainittua erityistä valmiutta, on käännyttävä kyseisen tiedon toimittaneen jäsenvaltion yhteydenpidosta vastaavan tahon puoleen. Aiheutuvien kustannusten mahdollisesta korvaamisesta sovitaan myös kahdenvälisesti.

2. Valmiutta, taitoa tai asiantuntemusta koskevan aineiston hakemistoon toimittanut jäsenvaltio voi yksittäistapauksessa olosuhteiden niin vaatiessa kieltäytyä antamasta sitä käytettäväksi.

3. Ottaessaan yhteyttä hakemiston välityksellä jäsenvaltiot suostuvat siihen, että ne ilmoittavat yhteydenotttoa koskevat keskeiset tiedot, joista sovitaan neuvostossa, hakemiston hoitajalle, jotta hakemistosta saatavan hyödyn tehokas seuraaminen olisi mahdollista.

5 artikla

Neuvosto tekee tai neuvostossa tehdään 1, 3 ja 4 artiklassa tarkoitettuja kysymyksiä koskevat päätökset yksimielisesti.

6 artikla

Tämä yhteinen toiminta julkaistaan virallisessa lehdessä.

Se tulee voimaan päivänä, jona se julkaistaan.

Tehty Luxemburgissa 15 päivänä lokakuuta 1996.

Neuvoston puolesta

B. HOWLIN

Puheenjohtaja